title: Vispārējās tiesas spriedums (astotā palāta) 2010. gada 24.novembrī. # Eiropas Komisija pret Irish Electricity Generating Co. Ltd. # Šķīrējklauzula - Enerģijas, kura nav kodolenerģija, jomā veiktas īpašas pētniecības un tehnoloģijas attīstības, tostarp demonstrējumu, programmas ietvaros (1994-1998) noslēgts līgums - Līguma neizpilde - Avansu atmaksa - Kavējuma nauda - Aizmuguriska lietas izskatīšana. # Lieta T-323/09.

text:
      Vispārējās tiesas (astotā palāta) 2010. gada 24. novembra spriedums – Komisija/Irish Electricity Generating
      (lieta T‑323/09)
      Šķīrējklauzula – Enerģijas, kas nav kodolenerģija, jomā veiktas īpašas pētniecības un tehnoloģijas attīstības, tostarp demonstrējumu, programmas
         ietvaros (1994–1998) noslēgts līgums – Līguma neizpilde – Avansu atmaksa – Kavējuma nauda – Aizmuguriska lietas izskatīšana

      1.                     Tiesvedība – Vēršanās Vispārējā tiesā, pamatojoties uz šķīrējklauzulu – Līgums, ar kuru projekta enerģijas, kas nav kodolenerģija,
            jomā īstenošanai tiek piešķirts Kopienu atbalsts – Apstiprināto pieļaujamo izmaksu apjoms, kas ir mazāks nekā Komisijas izmaksātā
            avansa summa – Komisijas prasība atmaksāt pārmaksāto summu – Darījumu partnera pienākums pierādīt Komisijai deklarētos līguma
            izpildes izdevumus un to nepieciešamību (EKL 238. pants) (sal. ar 60. un 61. punktu)
      2.                     Tiesvedība – Vēršanās Vispārējā tiesā, pamatojoties uz šķīrējklauzulu – Līgums, ar kuru projekta enerģijas, kas nav kodolenerģija,
            jomā īstenošanai tiek piešķirts Kopienu atbalsts – Apstiprināto pieļaujamo izmaksu apjoms, kas ir mazāks nekā Komisijas izmaksātā
            avansa summa – Tiesības uz daļēju avansa, kam pievienoti nokavējuma procenti, atmaksu – Komisijas pieprasītās kavējuma naudas
            likme, kas ir zemāka nekā atbilstoši piemērojamajām valsts tiesībām aprēķinātā (EKL 238. pants) (sal. ar 73.–76. punktu)
      Priekšmets

         Prasība, kas pamatota ar šķīrējklauzulu un kuras mērķis ir piespriest
               Irish Electricity Generating Co. Ltd
               atlīdzināt summu EUR 180 664, 70 apmērā, kas atbilst daļai no avansa maksājumiem, kurus Komisija tai izmaksāja saistībā ar
                  līgumu Nr. WE/178/97/IE/GB, kam pieskaitīta kavējuma nauda

            Rezolutīvā daļa:
      1)         Irish Electricity Generating Co. Ltd atmaksā Eiropas Komisijai summu EUR 180 664, 70, kam pieskaitīta kavējuma nauda:

      –        –      ar likmi 5,56 % gadā, sākot ar 2003. gada 25. augustu un līdz šā sprieduma pasludināšanas dienai;
      –        –      ar gada likmi atbilstoši Īrijas tiesību aktiem, proti, šobrīd grozītā Debtors (Ireland) Act, 1840 [1840. gada Parādnieku likuma] 26. pantam, līdz likmei 5,56 % gadā, sākot ar šā sprieduma pasludināšanas dienu un līdz parāda
         pilnīgai samaksai;

      2)         Irish Electricity Generating Co. Ltd atlīdzina tiesāšanās izdevumus.


title: Pirmās instances tiesas (apelācijas palāta) spriedums 2009. gada 6.maijā. # M pret Eiropas Zāļu aģentūra (EMEA). # Apelācija - Civildienesta lietas - Prasība atcelt tiesību aktu - Apstiprinošs akts/ Apstiprinošs tiesību akts - Pieņemamība. # Lieta T-12/08 P.

text:
      PIRMĀS INSTANCES TIESAS SPRIEDUMS (apelācijas palāta)
      2009. gada 6. maijā
      Lieta T‑12/08 P
      M
      pret
      Eiropas Zāļu aģentūru (EMA)
      Apelācija – Civildienests – Pagaidu darbinieki – Invaliditāte – Lūgums atkārtoti izvērtēt lēmumu noraidīt pirmo lūgumu par invaliditātes komisijas sasaukšanu – Prasība atcelt tiesību aktu – Nepārsūdzams tiesību akts – Apstiprinošs akts – Jauni un būtiski fakti – Pieņemamība – Ārpuslīgumiskā atbildība – Morālais kaitējums
      Priekšmets Apelācijas sūdzība, kas iesniegta par Eiropas Savienības Civildienesta tiesas (pirmā palāta) 2007. gada 19. oktobra rīkojumu
         lietā F‑23/07 M/EMA (Krājums‑CDL, I‑A‑1‑0000. un II‑A‑1‑0000. lpp.) un ar kuru tiek lūgts atcelt šo rīkojumu

      Nolēmums Atcelt Eiropas Savienības Civildienesta tiesas (pirmā palāta) 2007. gada 19. oktobra rīkojumu lietā F‑23/07 M/EMA (Krājums‑CDL, I‑A‑1‑0000. un II‑A‑1‑0000. lpp.). Atcelt Eiropas Zāļu aģentūras (EMA) 2006. gada 25. oktobra lēmumu, jo tā noraidīja M 2006. gada 8. augusta lūgumu, lai invaliditātes komisija izskatītu viņa lietu. Piespriest EMA samaksāt apelācijas sūdzības iesniedzējam kompensāciju EUR 3000 apmērā. Pārējā daļā apelācijas sūdzību noraidīt. EMA atlīdzina tiesāšanās izdevumus, kas radušies Civildienesta tiesā, kā arī šajā instancē.

      Kopsavilkums
      Ierēdņi – Invaliditāte – Pagaidu darbinieki – Lūgums atkārtoti izvērtēt lēmumu, ar kuru tika atteikts sākt invaliditātes statusa
            piešķiršanas procedūru – Ieinteresētās personas slimības atvaļinājuma ievērojama pagarināšana pēc šīs personas pirmā lūguma
            noraidīšanas – Jauns fakts, kas pamato atkārtotu izskatīšanu un procedūras uzsākšanu
      (Pārējo darbinieku nodarbināšanas kārtības 33. pants)
      Gadījumā, ja pagaidu darbinieks iesniedz lūgumu atkārtoti izvērtēt lēmumu iestādei, kas ir tiesīga slēgt darba līgumus un
         kas ir noraidījusi pirmo šī darbinieka lūgumu, lai invaliditātes komisija izskatītu viņa lietu, minētajai iestādei ir atkārtoti
         jāizvērtē šis lēmums, ja jaunais lūgums ir balstīts uz jauniem un būtiskiem faktiem, un šai iestādei ir jāapmierina šis lūgumus,
         ja, ņemot vērā šos faktus, turpmāk, pamatojoties uz šīs iestādes rīcībā esošajiem objektīvajiem un neapstrīdētajiem elementiem,
         nav iespējams izslēgt to, ka Pārējo darbinieku nodarbināšanas kārtības 33. panta materiāltiesiskie nosacījumi ir izpildīti.

      Iestādei, kas ir tiesīga noslēgt darba līgumus, ir jāveic šāda atkārtota izvērtēšana ne tikai gadījumā, ja attiecīgā pagaidu
         darbinieka veselības stāvoklis atšķiras no attiecīgā stāvokļa, par kuru tā zināja, pieņemot lēmumu, pret kuru ir vērsts atkārtotās
         izvērtēšanas lūgums, vai lēmumu, kurā attiecīgā darbinieka darba nespēja izrietēja no atšķirīgas pataloģijas nekā tās, kas
         konstatēta un ņemta vērā šajā pašā lēmumā. Nevar tikt izslēgts, ka noteikti jauni apstākļi, pat ja tie neliecina par attiecīgā
         pagaidu darbinieka atšķirīgu veselības stāvokli, var būtiski grozīt apstākļus, kas bija pamatā iepriekšējam lēmumam noraidīt
         lūgumu, lai invaliditātes komisija izskatītu lietu, un līdz ar to var tikt kvalificēti kā jauni un būtiski fakti, kas pieprasa
         minētā lēmuma atkārtotu izvērtēšanu.

      Šāds fakts it īpaši ir ieinteresētās personas slimības atvaļinājuma ievērojama pagarināšana pēc šīs personas pirmā lūguma,
         lai invaliditātes komisija izskatītu šīs personas lietu, noraidīšanas, kaut gan šis jaunas slimības atvaļinājums būtu pamatots
         ar tādu pašu pataloģiju, kāda ir ņemta vērā, noraidot pirmo lūgumu. Kaut gan, protams, ir paredzams, ka attiecīgā iestāde
         var secināt, ka pagaidu darbinieka neatrašanās darbā slimības dēļ nepamato to, lai invaliditātes komisija izskatītu šīs personas
         lietu, ja šīs iestādes rīcībā ir objektīvi un neapstrīdēti elementi, kas pierāda, ka diezgan drīzā nākotnē attiecīgais darbinieks
         varēs pildīt savas funkcijas, tomēr šīs personas darba nespējas perioda ievērojama pagarināšana neapstrīdami ir nopietna norāde,
         kas var radīt šaubas par tās perspektīvām atsākt pildīt savas funkcijas, un tādējādi atspēko pamatotību tam, ka sākotnēji
         tika noraidīts lūgums par to, lai invaliditātes komisija izskatītu šīs personas lietu.

      (skat. 59. un 63.–66. punktu)